Efter mere end 80 år med søgninger og boringer efter olie og gas på land og i de indre farvande i Danmark, lukker regeringen nu ned for nye tilladelser til efterforskning og indvinding af olie- og gas på land og i de indre farvande. Efterforskning efter olie og gas vil fremover være fokuseret i Nordsøen, hvor der stadig er et potentiale, som kan understøtte ambitionerne om en grøn omstilling af Danmark, skriver regeringen i en pressemeddelelse. - Det skal være slut med at bore efter olie, gas og skifergas på land og i de indre farvande i Danmark. Derfor siger vi nu klart, at olie- og gasefterforskning på land hører fortiden til. I fremtiden vil al efterforskning og boring efter olie og gas i Danmark ske i Nordsøen, hvor der stadig er et markant potentiale, som sikrer staten indtægter til stor gavn for vores velfærd og velstand, og indtægter som er et vigtigt bidrag til regeringens ambitioner om at sætte turbo på Danmarks grønne omstilling, siger energi-, forsynings- og klimaminister Lars Christian Lilleholt (V). Der er ikke gjort fund af kommerciel betydning i de 80 år, der har været prøveboringer. Slut med prøveboringer i Nordjylland Som mange nordjyder nok husker, blev der i Dybvad ved Frederikshavn i 2015 lavet prøveboringer efter skifergas. Udmelding glæder derfor også det nordjyske folketingsmedlem Lisbeth Bech Poulsen (SF). - Dybvad og resten af Nordjylland kan ånde lettet op, efter regeringens udmelding, der endegyldigt stopper jagten på skifergas i den nordjyske undergrund, lyder det fra Lisbeth Bech Poulsen. GEUS, der står for De Nationale Geologiske Undersøgelser For Danmark og Grønland, har sammen med Energistyrelsen lavet en opdateret vurdering af olie- og gaspotentialet på land og i de indre farvande. Vurderingen er, at der samlet set ikke er et potentiale af samfundsmæssig betydning på land i Danmark. Kun to områder har et olie- og gaspotentiale. Det drejer sig om Syddanmark, hvor potentialet er begrænset og usikkert, imens det andet område er Nordjylland, hvor det heller ikke er sandsynligt at gøre fund af samfundsmæssig betydning, lyder den nye vurdering. Der er aktuelt kun én ansøgning om efterforskning efter olie og gas på land i Danmark. Det er fra et hollandsk selskab, der har søgt om tilladelse til efterforskning på Lolland-Falster. Den ansøgning vil nu blive afvist.
Det er slut med at bore efter blandt andet skifergas på land og i de indre farvande i Danmark.